«Επιτελικός μέσος (Τάι), δύο κεντρικοί αμυντικοί (Κωστούλας – Γιαννίτσης), σέντερ φορ (Μεντί) και πλάγιος μπακ (αναζητείται), ήταν εξ αρχής οι στόχοι της τεχνικής ηγεσίας, όμως αν εντοπιστεί κάποια καλή περίπτωση παίκτη για τον μεσοεπιθετικό χώρο, οι κεραίες θα είναι ανοικτές και θα αποκτηθεί», γράφαμε μόλις προ ολίγων ημερών.

Σύμφωνα, λοιπόν, με σημερινό (Τετάρτη 17/1), δημοσίευμα της εφημερίδας «Metrosport» και των συναδέλφων και εξαιρετικών ρεπόρτερ του Ηρακλή, Παναγιώτη Σωτηρόπουλου και Γιάννη Τσερβίνη, αυτό το… «καλό» για τον μεσοεπιθετικό χώρο έχει εντοπιστεί και ο Ηρακλής κινείται για να το αποκτήσει.

Πρόκειται για τον 24χρονο Γάλλο αριστερό μεσοεπιθετικό, Λέο Ντε Σμεντ, ο οποίος το τελευταίο χρονικό διάστημα δοκιμάστηκε (για αρκετές μέρες) στη Μίκρα και, μέσα από τις επιδόσεις του στις καθημερινές προπονήσεις γοήτευσε τον Σάκη Αναστασιάδη, ο οποίος εισηγήθηκε την απόκτηση του ποδοσφαιριστή, με τη διοίκηση να κινείται, πλέον, προς την κατεύθυνση του να τον εντάξει στο δυναμικό του «Γηραιού».

Αριστεροπόδαρος και τεχνίτης

Ο Λέο Ντε Σμεντ έχει κλείσει τα 24 χρόνια του, γεννήθηκε στις 16 Νοεμβρίου 1993 στη Λιλ, η βασική θέση του είναι αυτή του αριστερού ακραίου μεσοεπιθετικού, ενώ μπορεί να αγωνιστεί τόσο στο δεξιό άκρο, όσο και ως κεντρικός μέσος με επιτελικά καθήκοντα.

Είναι αριστεροπόδαρος και φημίζεται για την ικανότητά του στις εκτελέσεις στατικών φάσεων, στη μεταβίβαση και στην εκτέλεση, πάντοτε με το αριστερό.

«Αμερικανοθρεμμένος»…

Άρχισε από πολύ μικρή ηλικία την ποδοσφαιρική καριέρα του στη Valenciennes και στη συνέχεια στην Wasquehal και μετά τις χαμηλές κατηγορίες της Γαλλίας, ακολούθησε η αναζήτηση του… Αμερικανικού ποδοσφαιρικού ονείρου για εκείνον.

Αγωνίστηκε στην ποδοσφαιρική ομάδα του University of Alabama, όπου και σπούδασε, για να συνεχιστεί η θητεία του στις ΗΠΑ και μετά τα φοιτητικά χρόνια του, στη Λίγκα NDSL, αγωνιζόμενος στην Chattanooga FC και στη Λίγκα NASL, αγωνιζόμενος στην Jackonsville Armada.

Προσφάτως, επέστρεψε στα πάτρια εδάφη και στις μικρές κατηγορίες της Γαλλίας, αγωνιζόμενος στη Marcq en Baroeul.

Θα είναι διαθέσιμος μετά το ρεπό

Αν και εφόσον οριστικοποιηθεί η προσθήκη του Γάλλο μεσοεπιθετικού, όπως αναμένεται, ο Λέο Ντε Σμεντ – εκτός συγκλονιστικού απροόπτου – θα είναι διαθέσιμος για τον Σάκη Αναστασιάδη από τον αγώνα με τον Κιλκισιακό στο Κιλκίς, ο οποίος έπεται της σημερινής (17/1) αναμέτρησης στην Αριδαία και της κυριακάτικης (21/1) με τον Πιερικό στο Καυτανζόγλειο.

Μετά τον αγώνα με την ομάδα της Κατερίνης, μεσολαβεί ένα κενό δύο εβδομάδων, λόγω του προγραμματισμένου ρεπό, με τον Ηρακλή να επανέρχεται στις επίσημες υποχρεώσεις του με τον αγώνα στο Κιλκίς, στις 4 Φεβρουαρίου, γεγονός το οποίο προσφέρει τα χρονικά περιθώρια τακτοποίησης των τυπικών της υπόθεσης του Ντε Σμεντ, ενώ για τον Γάλλο δεν τίθεται ιδιαίτερος προβληματισμός στο θέμα της αδείας παραμονής (όπως συμβαίνει με τον Τάι), καθώς προέρχεται από χώρα της Ευρωπαϊκής Ένωσης.

Ο Λέο Ντε Σμεντ σε βίντεο από τα τελευταία «κατορθώματά» του στο πρωτάθλημα των ΗΠΑ…